બબલભાઈ તત્ક્ષણ સોજીત્રાના હરિજનવાસમાં પહોંચી ગયા અને હરિજનસેવામાં લાગી ગયા. વાસમાં દાખલ થતાં જ એક ઉકરડો હતો અને ચારે બાજુ ગંદકી હતી. તેની સફાઈમાં લાગી ગયા. શરૂમાં લોકો કુતૂહલથી જોતા રહ્યા, પણ થોડા વખત પછી એમની સાથે સફાઈમાં જોડાયા. ગાંધીજીના ઉપવાસ તો થોડા દિવસમાં છૂટ્યા, પણ બબલભાઈનું સોજીત્રાનું હરિજનસેવાનું કામ તો ચાલુ જ રહ્યું. કોઈ પણ સેવકે આવી સૂક્ષ્મ સંવેદનશીલતા, કામ પ્રત્યેની નિષ્ઠા, અને આવી તત્પરતા દાખવવી રહી. એક આદર્શ લોકસેવક કેવો હોય, તેનો આના પરથી ખ્યાલ આવે છે. સમાજની સેવા કરવાની ઈચ્છા રાખનારા નવોદિતોએ બબલભાઈના પ્રત્યક્ષ દાખલા ઉપરથી આવું ઘણું શીખવાનું છે. વરસોથી સમાજસેવાના કામમાં પડેલાઓએ પણ પોતાની જાતને તેમ જ પોતાના કામને બબલભાઈનો દાખલો નજર સામે રાખીને તપાસી જોવાં જોઈએ.